སྦས་ཡུལ་དུ་གྲགས་པ་བུམ་ཐང་སྤྲ་མཁར་ལུ་གདན་དྲངས་ཏེ་ཡོངས་འཛིན་དམ་པ་ཚུ་ལས་མདོ་སྔགས་རིག་པའི་གནས་སྤྱི་དང་ལྷག་པར་པད་གླིང་ལྔ་པ་བསྟན་འཛིན་དོན་གྲུབ་རྡོ་རྗེ་ལ་སོགས་པ་སྐྱེས་བུ་དམ་པ་ཚུ་གི་ཞབས་ལས་བླ་རྫོགས་ཐུགས་གསུམ་གཙོ་བོར་གྱུར་པའི་ཟབ་ཆོས་ཀྱི་དབང་ལུང་ཁྲིད་གསུམ་དང་གར་ཐིག་དབྱངས་གསུམ་སོགས་རང་ལུགས་ཀྱི་ཕྱག་སྲོལ་བཟང་པོ་ཚུ་ལུ་མཁས་སྦྱང་གི་རྩེར་སོན།ཞལ་རྒྱུན་སླབ་སྲོལ་ལུ་སྤྲུལ་པའི་སྐུ་མཆོག་དེ་ཉིད་སྤུངས་ཐིམ་གྲྭ་ཚང་གི་འདུས་སྡེར་ཞུགས་ཏེ་རང་རེ་དཔལ་ལྡན་འབྲུག་པའི་ལུགས་ཀྱི་བསྐྱེད་ཆོག་སོགས་ཕྱག་སྲོལ་བཟང་པོ་ཚུ་ལུ་ཐུགས་སྣང་གཤིན་པའི་དབང་གིས་སྦྱང་བརྩོན་མཁས་པའི་ཕུལ་དུ་ཕྱིན་པ་ལས་སྒང་སྟེང་གི་གདན་སར་འདིར་ཡང་དཔལ་ལྡན་འབྲུག་པའི་ལུགས་ཀྱི་ཆོ་ག་ཕྱག་ལེན་གྱི་སྲོལ་བཙུགས་གནང་བ་བཞིན་དུ་ད་ལྟོའི་བར་ན་ཡང་པད་གླིང་འབྲུག་ལུགས་ཟེར་བའི་ཆོ་ག་གཏང་སྲོལ་ཡོདཔ་མ་ཚད་དགོན་སྡེའི་ཆོས་ཁྲིམས་ཀྱི་སྒྲིག་གཞི་ཚུ་ཡང་ཕལ་ཆེར་དཔལ་ལྡན་འབྲུག་པའི་ལུགས་དང་མཐུནམ་སྦེ་ཡོདཔ་ཨིན་མས།